ธนาคารนครหลวงไทย

ธนาคารนครหลวงไทย จำกัด (มหาชน)  (Siam City Bank Public Company Limited (SCIB)) เป็นอดีตธนาคารไทย ก่อตั้งขึ้นเมื่อวันที่ 24 พฤษภาคม พ.ศ. 2484 ในชื่อ "ธนาคารนครหลวงแห่งประเทศไทย" โดยคณะบุคคลของรัฐบาลร่วมกับสมาชิกในราชวงศ์ ด้วยทุนจดทะเบียนเริ่มแรก 1,000,000 บาท มีสถานะเป็นรัฐวิสาหกิจของไทย มีตราสัญลักษณ์พระราชทานจากพระบาทสมเด็จพระปรเมนทรมหาอานันทมหิดล เป็นรูป “พระมหามงกุฎ” ต่อมาในวันที่ 11 มิถุนายน พ.ศ. 2487 ได้เปลี่ยนชื่อมาเป็น "ธนาคารนครหลวงไทย" จดทะเบียนแปลงสภาพเป็นบริษัทมหาชนใช้ชื่อว่า "ธนาคารนครหลวงไทย จำกัด (มหาชน)" เมื่อวันที่ 5 เมษายน พ.ศ. 2537 และใช้ชื่อนี้ต่อมาจนควบรวมกับธนาคารธนชาตเมื่อวันที่ 1 ตุลาคม พ.ศ. 2554
ธนาคารนครหลวงไทย มีสถานะเป็นรัฐวิสาหกิจของไทย กระทั่งวันที่ 25 พฤศจิกายน พ.ศ. 2547 กองทุนเพื่อการฟื้นฟูและพัฒนาระบบสถาบันการเงิน ได้ลดสัดส่วนการถือหุ้นเหลือต่ำกว่าร้อยละ 50 จึงมีผลให้ธนาคารนครหลวงไทย พ้นสภาพจากการเป็นรัฐวิสาหกิจ
== การควบรวมกิจการธนาคารศรีนคร ==
ภายหลังการควบรวมกับธนาคารศรีนครในเดือนเมษายน พ.ศ. 2545 ธนาคารได้นำหุ้นกลับเข้าซื้อขายในตลาดหลักทรัพย์เมื่อเดือนธันวาคม พ.ศ. 2546 ธนาคารมีขนาดของสินทรัพย์ใหญ่เป็นอันดับ 7 ของธนาคารพาณิชย์ไทย ณ สิ้นเดือนมิถุนายน พ.ศ. 2551 ธนาคารมีทุนจดทะเบียนทั้งสิ้น 21,128 ล้านบาท มีสินทรัพย์รวมจำนวน 410,132 ล้านบาท สินเชื่อจำนวน 255,693 ล้านบาท เงินฝากจำนวน 340,039 ล้านบาท มีจำนวนพนักงาน 6,956 คน และสาขา 405 สาขาทั่วประเทศ มีกองทุนเพื่อการฟื้นฟูและพัฒนาระบบสถาบันการเงินเป็นผู้ถือหุ้นใหญ่ในสัดส่วน 47.58 % ส่วนที่เหลืออีก 52.42 % เป็น Free Float ในตลาด หุ้นของธนาคารมีมูลค่าตลาดเท่ากับ 32,115 ล้านบาท
== การขายกิจการ ==
วันที่ 9 เมษายน พ.ศ. 2553 กองทุนเพื่อการฟื้นฟูและพัฒนาระบบสถาบันการเงิน ได้ขายหุ้นธนาคารที่ถืออยู่ ทั้งหมดให้กับ ธนาคารธนชาต จำนวน 1,005.33 ล้านหุ้น คิดเป็นร้อยละ 47.58 ของหุ้นที่ออกจำหน่าย และเรียกชำระแล้ว และต่อมาธนาคารธนชาตได้เข้าซื้อหุ้นจากการทำคำเสนอซื้อเพิ่มเติม อีกจำนวน 1,106.35 ล้านหุ้น ทำให้ธนาคารธนชาตเป็นผู้ถือหุ้นรายใหญ่มีสัดส่วน การถือหุ้นในธนาคารทั้งสิ้น 2,111.68 ล้านหุ้น หรือคิดเป็นร้อยละ 99.95 ของจำนวนหุ้น ทั้งหมด เมื่อวันที่ 13 ธันวาคม พ.ศ. 2553 ธนาคารได้ถอนหุ้นสามัญ ออกจากการเป็นหลักทรัพย์จดทะเบียนในตลาดหลักทรัพย์ ณ สิ้นเดือนมีนาคม พ.ศ. 2554 ธนาคารมีทุนจดทะเบียนทั้งสิ้น 21,128 ล้านบาท มีสินทรัพย์รวมจำนวน 404,182 ล้านบาท สินเชื่อจำนวน 272,205 ล้านบาท เงินฝากจำนวน 270,640 ล้านบาท มีจำนวนพนักงาน 6,809 คน และสาขา 422 สาขาทั่วประเทศ
ในปี พ.ศ. 2554 ธนาคารนครหลวงไทย ได้ควบรวมกิจการเข้ากับธนาคารธนชาต (ปัจจุบันเป็น ธนาคารทหารไทยธนชาต) ตั้งแต่วันที่ 1 ตุลาคม พ.ศ. 2554
== รายพระนามและชื่อประธานกรรมการ ==
พลตรี พระยาอนิรุทธเทวา (หม่อมหลวงฟื้น พึ่งบุญ) (พ.ศ. 2484-2487)
พลตรี หม่อมเจ้าปรีดิเทพพงษ์ เทวกุล (พ.ศ. 2487-2489)
พระยาปรีชานุสาสน์ (เสริญ ปันยารชุน) (พ.ศ. 2489-2492)
หม่อมเจ้าชัชวลิต เกษมสันต์ (พ.ศ. 2492-2495)
หม่อมเจ้าสฤษดิเดช ชยางกูร (พ.ศ. 2495-2498)
พระยาโกมารกุลมนตรี (ชื่น โกมารกุล ณ นคร) (พ.ศ. 2498-2501)
ท่านผู้หญิงพูนศุข พนมยงค์ (พ.ศ. 2501-2503)
พลตรี หม่อมทวีวงศ์ถวัลยศักดิ์ (หม่อมราชวงศ์เฉลิมลาภ ทวีวงศ์) (พ.ศ. 2503-2506)
พลเอก กฤษณ์ สีวะรา (พ.ศ. 2506-2509)
พลโท อ่อง โพธิกนิษฐ (พ.ศ. 2509-2512)
พลตำรวจเอก พจน์ เภกะนันทน์ (พ.ศ. 2512-2514)
นายบัญญัติ สุชีวะ (พ.ศ. 2514-2517)
พลตำรวจเอก พิชัย กุลละวณิชย์ (พ.ศ. 2517-2519)
พลเอก ประลอง วีระปรีย (พ.ศ. 2519-2522)
พลเรือเอก สมบูรณ์ เชื้อพิบูลย์ (พ.ศ. 2522-2523)
หม่อมราชวงศ์แหลมฉาน หัสดินทร (พ.ศ. 2523-2525)
พลเอก ปัญญา สิงห์ศักดา (พ.ศ.  2525-2527)
นายเฉลิม เชี่ยวสกุล (พ.ศ. 2527-2529)
ท่านผู้หญิงสุมาลี จาติกวณิช (2529-2530)
พลอากาศเอก พิสุทธิ์ ฤทธาคนี (พ.ศ.2530-2533)
นายเพรา นิวาตวงศ์ (พ.ศ. 2533-2536)
นายไมตรี ตันเต็มทรัพย์ (พ.ศ. 2536-2538)
นายอมร จันทรสมบูรณ์ (พ.ศ. 2538-2540)
นายพนัส สิมะเสถียร (พ.ศ. 2540-2542)
นายอังคณี วรทรัพย์ (2542-2544)
พลเอก สมทัต อัตตะนันทน์ (พ.ศ. 2544-2546)
คุณหญิงสมศรี กันธมาลา (พ.ศ. 2546-2549)
นายสถิตย์ ลิ่มพงศ์พันธุ์ (พ.ศ. 2549-2551)
พลเอก อภิชาติ เพ็ญกิตติ (พ.ศ. 2551-2553)
นายสาธิต รังคสิริ (พ.ศ. 2553-2554)
== อ้างอิง ==
== ดูเพิ่ม ==
ธนาคารศรีนคร
ธนาคารธนชาต
ทุนธนชาต
ธนาคารทหารไทย
ธนาคารดีบีเอสไทยทนุ
== แหล่งข้อมูลอื่น ==
ธนาคารนครหลวงไทย จำกัด (มหาชน) (ปัจจุบันปิดบริการแล้ว)
ธนาคารไทยในอดีต
บริษัทที่ก่อตั้งในปี พ.ศ. 2484
สิ้นสุดในปี พ.ศ. 2554
รัฐวิสาหกิจไทยในอดีต
อดีตบริษัทจดทะเบียนในตลาดหลักทรัพย์แห่งประเทศไทย